Graanul Invest

AS Graanul Invest ir Igaunijas uzņēmums, viens no lielākajiem kokskaidu granulu ražotājiem Eiropā. Tas ir dibināts 2003. gadā. Galvenais birojs atrodas Tallinā.

Graanul Invest grupā 2023. gadā bija 12 granulu rūpnīcas, sešas koģenerācijas stacijas un četri kuģi. Grupas ražošanas jauda ir 2,2 miljoni tonnu gadā.

AS Graanul Invest lielākais akcionārs ir ASV alternatīvo ieguldījumu pārvaldītāja Apollo Global Management Inc. pārvaldītais fonds (80 % kapitāldaļu).

 Vēsture 
AS Graanul Invest tika dibināts 2003. gada 25. novembrī. 2004. gadā tika sākta granulu rūpnīcu celtniecība Imaverē Igaunijā un Alītā Lietuvā. Abas ražotnes darbu sāka 2005. gadā.

2013. gadā Graanul Invest kopā ar ASV uzņēmumu Rentech, izveidoja kopuzņēmumu Rentech Graanul, kas no ASV uzņēmuma Fulghum Fibre iegādājās šķeldu rūpnīcu un kokšķiedru rūpnīcu Kanādā ar mērķi tās rekonstruēt uz granulu ražošanu, lai piegādātu granulas ASV un Kanādas tirgum. Vēlāk Rentech saskārās ar grūtībām, un 2017. gadā paziņoja par bankrotu; Rentech ražotnes tika pārdotas un kopuzņēmums ar Graanul Invest likvidēts.

2015. gadā no Zviedrijas uzņēmumiem BillerudKorsnäs A un Baltic Resources AB tika iegādāts Latvijas lielākais granulu ražotājs SIA Latgran.

2016. gada jūnijā Graanul Invest panāca vienošanos no bankrotējušā Vācijas uzņēmuma German Pellets Beļģijā iegādāties ar akmeņoglēm darbināmu Langerlo elektrostaciju. Bija plānots rūpnīcu pārveidot, par kurināmo izmantojot koksnes granulas. Šis projekts neizdevās, jo uzņēmums no Flandrijas iestādēm nesaņēma elektrostacijas rekonstrukcijas termiņa pagarināšanas atļauju, tādējādi zaudējot atjaunīgās enerģijas subsīdiju garantiju.

2018. gadā tika paziņots, ka Graanul Invest sadarbībā ar Amerikas biotehnoloģiju uzņēmumu Sweetwater Energy izveidos koksnes frakcionēšanas rūpnīcu, lai ražotu dažādus cukurus un lignīnu, izmantojot Sunburst frakcionēšanas tehnoloģiju.
2018. gada oktobrī Graanul Invest pārdeva 10 ar granulām kurināmās katlu mājas uzņēmumam Adven Eesti.
2018. gadā no Dānijas kuģniecības D/S Norden tika iegādāts beramkravu kuģis M/V Nord Shanghai (tagad M/V Imavere) un 2019. gadā M/V Nord Mumbai.

2019. gadā Graanul Invest meitasuzņēmums Woodville Pellets izsolē iegādājās ASV granulu ražotāja Texas Pellets aktīvus no bankrotējušā German Pellets, ietverot granulu ražošanas rūpnīcu Vūdvilā un Teksasas ostas termināli Port Arthur.

2020. gada 29. decembrī no Graanul Invest grupas atsevišķos uzņēmumos tika atdalīta mežsaimniecības un biomateriālu joma, AS Graanul Invest paturot granulu ražošanu un enerģētiku. Mežsaimniecības grupas Graanul Mets OÜ kopā ar mežsaimniecību saistīto meitasuzņēmumu pārvaldībai izveidoja jaunu uzņēmumu Graanul Assets OÜ (tagad Apalta Varad OÜ). Bioķīmijas uzņēmuma Graanul Biotech OÜ (tagad Fibenol Imavere OÜ) pārvaldībai tika izveidots jauns uzņēmums Graanul Tehnoloogia OÜ (tagad Fibenol OÜ). Šo pārvaldītājsabiedrību īpašnieku loks palika tāds pats kā pirms sadalīšanās.

2021. gada augustā ASV alternatīvo ieguldījumu pārvaldītāja Apollo Global Management Inc. pārvaldītais fonds iegādājās 80 %  Graanul Invest akciju; darījums tika pabeigts 14. oktobrī. Līdz tam uzņēmuma kapitāldaļu vairākums piederēja Raulam Kirjanenam (Raul Kirjanen); akcijas piederēja arī Andersam Andersonam (Anders Anderson) un Andersam Retsepam (Andres Rätsepp).

 Struktūra 
Graanul Invest grupas biznesa segmenti:
 granulu ražošana
 OÜ Helme Graanul (Igaunija)
 OÜ Ebavere Graanul (Igaunija)
 OÜ Osula Graanul (Igaunija)
 SIA Graanul Invest (Latvija, Launkalnes pagasts)
 SIA Graanul Pellets (Latvija, Inčukalns)
 UAB Graanul Invest (Lietuva)
 SIA Latgran (Latvija)
 pārdošana un loģistika
 AS Pelletiküte (Igaunija)
 Imavere Shipping (Kipra)
 enerģijas ražošana
 OÜ Graanul Energia (Igaunija)
 OÜ Helme Energia (Igaunija)
 OÜ Imavere Energia (Igaunija)
 OÜ Osula Energia (Igaunija)
 SIA Incukalns Energy (Latvija, Inčukalns)
 SIA Graanul Pellets Energy (Latvija, Launkalnes pagasts)
 SIA Graanul Invest Energy (Latvija, Launkalnes pagasts)

 Atsauces 

 Ārējās saites 
 Graanul Invest vietne
 Graanul Invest Latvijas vietne
 LatGran vietne

Kategorija:Enerģētikas uzņēmumi Igaunijā
Kategorija:Enerģētikas uzņēmumi Latvijā